**Prakses rokasgrāmata**

2017.gadā ar Izglītības un zinātnes ministrijas (turpmāk – ministrija) finansiālu atbalstu 10 speciālās izglītības attīstības centri, atbilstoši savai darbības specifikai, īstenoja pedagogu profesionālās kompetences pilnveides A programmas ministrijas aktivitātes “Metodiskais atbalsts iekļaujošās izglītības aspektu nodrošināšanai skolēniem ar dažādiem (mācīšanās, valodas, redzes, dzirdes, jauktiem attīstības un smagas garīgās attīstības) traucējumiem” ietvaros.

Viena no būtiskām šī procesa sastāvdaļām ir “prakses rokasgrāmata”, kurā ir apkopoti kursantu un speciālās izglītības attīstības centru labās prakses piemēri un problēmsituāciju risinājumu piedāvājumi (rekomendācijas) iekļaujošās izglītības jomā.

|  |  |
| --- | --- |
| **A programmas tēma** | **“Tehnoloģijas, t.sk. asistīvās, un to sniegtās iespējas speciālo pedagoģisko vajadzību mazināšanai mācību procesā izglītojamajiem ar jauktiem attīstības traucējumiem**  **(pirmsskola) un kombinētiem attīstības traucējumiem”** |
| ***Problēmsituācija*** | ***1.Daži no auditorijas izteica vēlmi prezentētās interaktīvās spēles pārlādēt uz personīgiem datu nesējiem, jo pašiem nav labu IKT izmantošanas prasmju.*** |
| **Rekomendācijas** | Šiem paraugiem ir autortiesības, kas ļaus demonstrēt un ļauj arī neizplatīt tālāk. Šīs interaktīvās spēles ir pieejamas e - vietnēs, kuras prezentēja kursu pasniedzēja. Tradicionālajam darbam digitālie mācību līdzekļi kļūst līdzvērtīgi. Ir jācenšas apgūt datorprasmes. Šodien bez profesionālajām prasmēs pedagogs nevar iztikt. |
| ***Problēmsituācija*** | ***2. Vai attīstošās vides īstenošana ir iespējama, vai ir vērts tērēt tik daudz laika, jo jaunās IKT metodes un jaunās pieejas mācību procesam ir sarežģītas, varbūt var iztikt ar gatavā materiāla izmantošanu un neizstrādāt jaunu?*** |
| **Rekomendācijas** | Viss ir iespējams, ja skolotājs ir progresējošs, aktīvs un spējīgs darboties komandā. Nenoliedzami IKT izmantošana un integrēšana mācību procesā ir liels izaicinājums skolotājiem. Inovatīvās pedagoģiskās metodes izglītībā ir pilnveidojamas, izmantojot IKT. Labās prakses piemēru demonstrēšana, kur ir aktīva un empīriskā mācīšanās, kas uzlabo skolēnu rezultātus, palielina iesaistīšanos. Metodēm un procesam jābūt mērķtiecīgam, vispusīgam un virzītam uz individuālās pieejas īstenošanu. Visam ir jābūt līdzsvarotam: digitālie mācību līdzekļi ir izmantojami paralēli tradicionālajiem mācību līdzekļiem. |
| ***Problēmsituācija*** | ***3. Auditorijas skolotāji interesējas, no kurienes rodas iedvesma un vai vienmēr tiek sasniegti izvirzītie mērķi?*** |
| **Rekomendācijas** | Tika prezentētas dažas grāmatas, kas ir iedvesma man un manām kolēģēm: Enda Vahtere “Darīsim kopā ar bērniem”, Zane Višķere “Spēlējies un audz!”, Baiba Brice “Visi desmit spēlējas”, Maija Viktorija Purviņa “Burti, bilžu uzdevumi un joku stāstiņi”. Organizējot mācību procesu, tika ievērots, ka bērni mācās, ja jūtas droši, balstās uz pieredzi, piedzīvo izdošanās prieku, izmanto maņas, darbojas tempā, pārdzīvo izaicinājumus, saprot, ko iemācījās, ievērojot sasniedzamu mērķi. |
| ***Problēmsituācija*** | ***4. Kā piesaistīt vecākus bērnu speciālo pedagoģisko vajadzību mazināšanai caur IT palīdzību?*** |
| **Rekomendācijas** | Bērnu vecākiem var piedāvāt nostiprināt prasmes un iemaņas ar IT materiāliem, ko izmanto pedagogs rotaļnodarbībās. Papildus izglītības iestāžu mājas lapās izvietot pedagogu veidotus materiālus, ko var izmantot vecāki individuālajam darbam ar savu bērnu mājās. |
| ***Problēmsituācija*** | ***5. Ka veidot prezentāciju, kur var būt gan skaņa, gan video, gan animācijas?*** |
| **Rekomendācijas** | Prezentācijās, ko pedagogs gatavo nodarbībām, var pievienot objektiem skaņas, animācijas, kustības, prezentācijas materiālu atdzīvina un sasaista ar dzīves īstenību. Prezentācijai var ievietot video, audio materiālus, kas dod plašāku ieskatu noteiktajā tēmā, attīstot bērnu redzes uztveri. |
| ***Problēmsituācija*** | ***6. Kas jāņem vērā, piemērojot mācību vidi bērniem ar redzes traucējumiem?*** |
| **Rekomendācijas** | 1.Krāsas un kontrasta pielāgošana:kontrastējošu līmlentu izmantošana noteiktu telpas daļu apzīmēšanai, kā arī uz mēbeļu stūriem, padarot mēbeles saskatāmākās un novēršot risku uzgrūsties.  2. Apgaismojuma pielāgošana.  3. Telpas izkārtojums: telpas pielāgošana tā, lai starp tām varētu brīvi pārvietoties, nodrošinot nevajadzīgo mēbeļu pārvietošanu tālāk no ejām.  4. Izmēra un attāluma pielāgošana, lai bērna ar redzes traucējumiem darba vieta ir pielāgota viņa redzes attīstības īpatnībām. |
| ***Problēmsituācija*** | ***7.Kādi ir runas attīstības, runas aktivitātes un uzrunas attīstības stimulēšanas paņēmieni neredzīgam bērnam?*** |
| **Rekomendācijas** | **1. Dialogs – paraugs**   * Saskarsmē ar bērnu pieaugušo runai ir spilgti izteikta dialoga struktūra, kur centrālā vietā ir pieauguša jautājums bērnam, uz kuru pats pieaugušais arī atbild.   **2. Saruna pašam ar sevi.**   * Pieaugušais skaļi izrunā to, ko viņš redz vai dzird, kad bērns atrodas blakus. “Kur kleita?”, “Šeit ir kleita”, “Kleita ir uz krēsla”, “Kleita ir skaista”, “Anna uzvilks kleitu” u.tml.   **3. Paralēla saruna.**   * Pieaugušais nosauc visas bērna darbības: ko viņš ņem rokās, redz, dzird utt.   **4. Provokācija vai mākslīgā bērna nesaprašana.**   * Nesteigties izpildīt uzreiz bērna vēlmes: iedodiet citu rotaļlietu, nevis to, uz kuru viņš klusējot norāda.   **5. Izvēle**   * Alternatīvie jautājumi, tādi kā: “Vai tu gribi spēlēties ar bumbu vai mašīnu?”, “Ko tu dzersi- pienu vai tēju?”. Bērnam atbildot uz jautājumu, jāizmanto runa.   **6. Muzikālās spēles.**   * Trokšņaini instrumenti, visiem zināmās spēles, kuri stimulē bērna vēlēšanos kustēties un dziedāt kopā. |

|  |  |
| --- | --- |
| **A programmas tēma** | **“Pirmsskolas vecuma bērnu intelektuālās (t.sk. runas attīstības un vārdu krājuma veidošanas), emocionālās (t.sk. iztēles), sociālās un fiziskās attīstības veicināšana**  **(prevence, praktiskās metodes, darba organizācijas formas)** |
| ***Problēmsituācija*** | ***Uzvedības traucējumi vai uzvedības problēmas?*** |
| **Rekomendācijas** | Bērnu ar uzvedības traucējumiem kategorijā ietilpst:   * bērni, kas izjūt uzmanības trūkumu; * bērni ar emocionālām problēmām; * autiskie bērni; * bērni ar psihiskām aizturēm; * bērni ar pazeminātu spēju mācīties; * bērni ar sociālās uzvedības novirzēm;   pusaudži, kuru diagnoze ir anoreksija vai bulīmija. |
| ***Problēmsituācija*** | ***Korekcijas iespējas platformas*** |
| **Rekomendācijas** | Profilaktiskie pasākumi visas iestādes līmenī – iestādes filozofija, labās prakses piemēri, iestādes (klases, grupas) noteikumi, apbalvojuma sistēma utt. Programmas konkrētam mērķim – programmas, kas māca, kā savaldīt dusmas, individuālais uzvedības plāns un tml. Individuālās programmas - riska novērtēšana, uzvedības krīzes plāns, izglītības individuālais programmas apguves plāns. |
| ***Problēmsituācija*** | ***Atbalsta pasākumi vides pielāgošanai*** |
| **Rekomendācijas** | Individuālā darba vieta. Individualizētā darba vieta. Relaksācijas vieta. Laika limits. |
| ***Problēmsituācija*** | ***Kādas korekcijas darba metodes un paņēmieni ir jāizvēlas, lai nerunājošam bērnam sāktu veidoties runa?*** |
| **Rekomendācijas** | * Saņemt logopēda konsultācijas un nodarbības; * Saņemt citu speciālistu – neirologa, psihologa konsultācijas; * a) runas aparāta vingrinājumi; * b) runas aparāta logopediskā masāža; * c) mēles vingrinājumi atbilstoši mēles stāvoklim; * d) pirkstu sīkās motorikas vingrinājumi; * e) vispārīgas motorikas attīstīšanas vingrinājumi ar pedagoga/bērna vecāka mājās nodarbību laikā, dzejoļu izrunu.   Vecāku darbs mājās pēc speciālista, pedagoga uzdevumiem. |
| ***Problēmsituācija*** | ***Bērns apmeklē nodarbības pie logopēdes, rezultāti ne vienmēr ir vērojami. Turpina jaukt skaņas, pārstāt tās vietām, izlaiž skaņas, zilbes.*** |
| **Rekomendācijas** | Ieteicams noskaidrot, vai ir papildus traucējuma parādības, piemēram, siekalu izdalīšana. Ja tas ir, tad tas varētu būt nevis dislālija, bet slēptā dizartrija. Ja šāda veida izdalījumu nav, varētu būt VSNA (valodas sistēmas nepietiekamā attīstība);  lūgt vecākus veikt dzirdes pārbaudi, jo šajos gadījumos bērns var nekontrolēt savu izrunu. |
| ***Problēmsituācija*** | ***Vecāku darbs, lai bērnam būtu sekmīga mācīšanās skolā*** |
| **Rekomendācijas** | Runāt ar saviem bērniem;  - stāstīt, lasīt pasakas, stāstiņus, dziedāt dziesmas, radot mājas darbus, “gudri” iesaistot tajos bērnus;  - nodrošināt bērna izglītošanu ne tikai pirmsskolas iestādē, bet arī mājās ar dažāda veida spēlēm, konstruktoriem, klučiem, puzlēm utt;  - nedot agrā bērnība bērniem datorus un mobilos telefonus!  - kopā ar bērniem lasīt bērnu grāmatas, mācīt bērnus “lasīt” – lalināt, pļāpāt, ja jau runā, atkārtojot vecāku stāstīto, turot grāmatiņu rociņās, vērojot attēlus;  - padarīt bērna dzīvi, vidi interesantāku, apmeklēt teātri, bērnu un klasiskās mūzikas koncertus utt;  - pastaigājoties ar bērnu, daudz stāstīt par dabu, par savu pilsētu, Dzimteni utt. |

|  |  |
| --- | --- |
| **A programmas tēma** | **“IKT un asistīvo tehnoloģiju izmantošanas iespējas mācību procesa organizēšanā**  **izglītojamiem ar garīgās attīstības traucējumiem’’** |
| ***Problēmsituācija*** | ***Vai un kā var izmantot Widgit programmu savās nodarbībās / stundās ?*** |
| **Rekomendācijas** | Widgit izmantošanas iespējas ir ļoti plašas:   1. Izveidotas darba lapas, atgādnes, teksti lasīšanai, darbību secības ievērošanas attēli’ 2. Widgit var izmantot individuālam darbam klasē, lai nodrošināt individuālu pieeju bērna vajadzībām.   Widgit var izmantot dažādojot darba metodes gan grupu darbā, gan pāru darbā. |
| ***Problēmsituācija*** | ***Vai iespējams gatavot attīstošās spēles izmantojot Widgit simbolus?*** |
| **Rekomendācijas** | Widgit simbolus var izmantot gatavojot mācību materiālus, dienas plānus un arī dažādu attīstošu spēļu gatavošanai. Arī pašu skolēnu iespējams iesaistīt materiālu gatavošanā. |
| ***Problēmsituācija*** | ***Skolotājam vispārizglītojošā skolā nav laika gatavot atsevišķus materiālus Widgit programmā un nav laika tos atsevišķi mācīt bērnam.*** |
| **Rekomendācijas** | Tieši Widgit simbolu izmantošana var palīdzēt atvieglot darbu klasē ar bērnu, kuram ir speciālās vajadzības, jo  -šo programmu ir iespējams izmantot gan pašam bērnam individuālā darbā;  - vienu reizi sagatavojot materiālu, piemēram, dienas plāna organizēšanai, tas kalpo ikdienā bērnam, lai būtu vieglāk uztvert dienas ritmu. Ja bērns saprot dienas secību , skolotājam ir vieglāk vadīt darbu stundā. |
| ***Problēmsituācija*** | ***Skolās ir nepietiekams tehniskais aprīkojums, tādēļ skolotājiem ir ierobežotas iespējas pašiem sagatavot piemērotus materiālus, piemēram, PowerPoint programmā.*** |
| **Rekomendācijas** | Katras skolas iespēju robežās papildināt tehnisko nodrošinājumu. |
| ***Problēmsituācija*** | ***Skolās nav pieejama Widgit programma*** |
| **Rekomendācijas** | Ieteikums – vērsties VISC ar lūgumu nodrošināt skolu ar licenci Widgit programmai. |
| ***Problēmsituācija*** | ***Go Talk tāfeles vispārizglītojošās skolās nav pieejamas, nav piemērotas un tāpat nav laika, lai izmantot mācību procesā*** |
| **Rekomendācijas** | Tika sniegta informācija gan par to, kur šādas tāfeles ir pieejamas , gan kā tās var izmantot mācību procesā |

|  |  |
| --- | --- |
| **A programmas tēma** | **“Pedagoģiskā atbalsta sistēma izglītojamiem ar speciālajām vajadzībām’’** |
| ***Problēmsituācija*** | ***Izglītojamo iekļaušana – pedagogiem trūkst gan motivācija darbam ar bērniem ar speciālajām vajadzībām, gan zināšanas par to, ka to veiksmīgi izdarīt*** |
| **Rekomendācijas** | * paaugstināt pedagoga psiholoģisku un pedagoģisku gatavību; * lūgt palīdzību speciālo skolu pedagogiem – konsultācijas, meistarklases; * piesaistīt pedagogu palīgus, asistentus, speciālo pedagogu stundu laikā; * pedagogiem ievērot psihoemocionālo higiēnu.   Nepieciešamas konkrētu problēmsituāciju risināšanas / situāciju analīzes iespējas pie konsultantiem – speciālajiem pedagogiem Attīstības centros. |
| ***Problēmsituācija*** | ***Sadarbība ar vecākiem*** |
| **Rekomendācijas** | * Mērķtiecīgas, regulāras, ieinteresētas tikšanās * Sasniedzamu, reālu aktivitāšu plānošana vecākiem, vecāku izglītošana * Vecāku atbalsta grupu veidošana |
| ***Problēmsituācija*** | ***Individuālo plānu sastādīšana*** |
| **Rekomendācijas** | * Zinātniskā vērošana – balstīta uz faktiem, nevis pedagoga emocijas. * Individuālo plānu sastādīt operatīvi, kad ir konstatēta nepieciešamā palīdzība. * Plāna rezultātus plānot pakāpeniski un reāli, konkrēti izmērāmi, dodot darbam pārskatāmus termiņus .   Pedagogiem ir vispārīgas zināšanas par individuālo plānu nepieciešamību, bet trūkst zināšanu par plānu sastādīšanu konkrētās situācijās, Tāpat pedagogiem sagādā grūtības individuālo mērķu uzstādīšana un zināšanas par plāna realizēšanu |
| ***Problēmsituācija*** | ***Vispārizglītojošās skolās pedagogiem nav skaidrs, kas diagnosticē garīgās attīstības traucējumus un raksta kodu F 70*** |
| **Rekomendācijas** | Vispirms skolas psihologs izvērtē skolēna kognitīvās spējas, prasmes novērtē arī logopēds un speciālais pedagogs. Ja izvērtējot rezultāti ir zemi, vecāki konsultē bērnu pie psihiatra un ārsts uzstāda garīgās attīstības traucējumu diagnostiku un PMK (pedagoģiski medicīniskā komisija) nosaka programmas kodu. |
| ***Problēmsituācija*** | ***Vai mācīšanās traucējumi dzīves laikā pazūd?*** |
| **Rekomendācijas** | Mācīšanās traucējumi saglabājas arī pieaugušā vecumā, visu dzīvi, jo smadzeņu darbība savādāk apstrādā informāciju. Tā ir neirobioloģiska problēma. |
| ***Problēmsituācija*** | ***Kā rīkoties, ja vecāki atsakās konsultēt bērnu pie speciālistiem un nepiekrīt, ka bērnam tiek piešķirta speciālās pamatizglītības programma.*** |
| **Rekomendācijas** | Protams, vispirms, pacietīgi jāizstāsta kā tas var ietekmēt bērna mācības un turpmāko dzīvi, ja nemācās atbilstošā apmācības programmā un nespēj apgūt nepieciešamās zināšanas. Iespējams, ļoti nopietnos gadījumos, nepieciešamas iesaistīt sociālo dienestu, jo taā zināmā mērā ir vecāku nerūpēšanās par bērna veselību. |

|  |  |
| --- | --- |
| **A programmas tēma** | **Izglītojamā intelektuālās attīstības psiholoģiski pedagoģiskā izvērtēšana**  **periodā no 7 līdz 12 g.v.** |
| ***Problēmsituācija*** | ***Nepietiekams atbalsta personāla skaits vispārizglītojošās skolās.*** |
| **Rekomendācijas** | Valsts līmenī tiek ieteikts veikt grozījumus Ministra Kabineta noteikumos, Aktuālā ir arī izglītības iestāžu vadības informēšana par iespēju meklēšanu nodrošināt iestādi ar atbalsta personālu. Pedagogiem ieteicams vairāk izglītoties pašiem, meklējot palīdzību reģionam atbilstošos attīstības centros |
| ***Problēmsituācija*** | ***Nepietiekošs atbalsts izglītojamo vecākiem.*** |
| **Rekomendācijas** | Atbilstošu dienestu, nevalstisko organizāciju piesaistīšana un informēšana par sniegtajiem pakalpojumiem. Kursu organizēšana izglītojamo vecākiem, informācijas sniegšana par konsultāciju iespējām attīstības centros. Klases audzinātāju izglītošana un informācijas pieejamība par atbalsta sniegšanas iespējām izglītojamo vecākiem. |
| ***Problēmsituācija*** | ***Bērns ar speciālām vajadzībām mācās izglītības iestādē, kura neīsteno speciālo programmu izglītojamiem ar speciālām vajadzībām.*** |
| **Rekomendācijas** | Izglītot izglītības iestādes vadību par speciālajām programmām un to licencēšanas iespējām. Citu institūciju iesaiste problēmas risināšanā. Pedagogiem pēc iespējas vairāk iepazīt izglītojamā stiprās un vājās puses un izveidot individuālu plānu, neskatoties uz to, ka to nepieprasa izglītības programma |
| ***Problēmsituācija*** | ***Nepietiekami kvalificēts atbalsta personāls, piemēram speciālais pedagogs. Pedagogiem nav iespējas gūt atbalstu un padomu pie speciālista.*** |
| **Rekomendācijas** | Pedagogiem ieteicams vairāk izglītoties pašiem, meklējot palīdzību reģionam atbilstošos attīstības centros. Organizēt kursus vispārizglītojošo skolu speciāliem pedagogiem. Praktiski apgūt “soļus”, “gaitas” shēmu individuālo plānu izstrādē. Pedagogiem aktīvi izmantot mācīšanas diferenciāciju, paskatīties uz apgūstamo vielu no dažādiem aspektiem un pielietot arī alternatīvas metodes, rēķināties ar to, ka izglītojamie ir ar dažādām uztveres spējām un visi nespēj uztvert tikai verbāli. |
| ***Problēmsituācija*** | ***Pedagogiem sagādā problēmas izglītojamā vērtēšana.*** |
| **Rekomendācijas** | Iepazīstināt pedagogus ar iespējamiem atbalsta pasākumiem bērniem ar diagnozēm, piedāvāt atgādnes un diferencētus uzdevumus. Veikt audzinošo darbu ar pārējiem izglītojamiem, lai skaidrotu diferencēto vērtēšanu |

|  |  |
| --- | --- |
| **A programmas tēma** | **Tehnoloģijas un to sniegtās iespējas speciālo pedagoģisko vajadzību mazināšanai mācību procesā izglītojamajiem ar smagiem garīgās attīstības traucējumiem.** |
| ***Problēmsituācija*** | ***Nepietiekami resursi izglītības iestādēs, lai sniegtu atbalstu izglītojamiem ar smagiem garīgās attīstības traucējumiem.*** |
| **Rekomendācijas** | Izglītot un informēt izglītības iestādes vadību par dažādiem Eiropas Savienības projektiem un to sniegtajām iespējām. |
| ***Problēmsituācija*** | ***Nepietiekamas zināšanas tehnoloģiju, programmu lietošanā un izmantošanā.*** |
| **Rekomendācijas** | Apmeklēt kursus, konsultēties individuāli ar atbilstošas jomas specialistiem, un noteikti savas iegūtās zināšanas pielietot dzīvē |
| ***Problēmsituācija*** | ***Pietrūkst prasmes un ideju kā izmantot Widgit simbolus mācību procesā.*** |
| **Rekomendācijas** | Kursu ietvaros lektores, kuras ir ar lielu praktisko pieredzi, sniedza praktiskus padomus Widgit simbolu lietošanā, kā arī dalījās idejās, kā izmantot šos simbolus ne tikai bērnam ar smagiem garīgās attīstības traucējumiem. Tos var izmantot dienas režīma, dienas gaitas organizēšanā, uzvedības un iekšējās kārtības noteikumos, skolas iekšējā vidē, kā arī vairākos mācību priekšmetos, lai atvieglotu ne tikai mācību pamatprasmju apguvi, bet arī lasītprasmi, prasmi iemācīties no galvas dzejoli vai dziesmu, kā arī uztvert galveno saturu (faktus, likumsakarības) dabaszinībās. |

|  |  |
| --- | --- |
| **A programmas tēma** | **Pedagoģiskā procesa plānošana un vadīšana izglītojamajiem ar mācīšanās traucējumiem** |
| ***Problēmsituācija*** | ***Kā vadīt mācību stundas, lai gribētu mācīties un darboties arī bērni ar uzvedības traucējumiem?*** |
| **Rekomendācijas** | Izmantot kontaktmomentus, bērnu darbības nosaukšanu un vēlamo iniciatīvu apstiprināšanu.  Sniegt īsas, skaidras norādes par to, kas un kā tiek sagaidīts no bērna, gaidīt līdz bērns to izdara, apstiprināt viņa iniciatīvu |
| ***Problēmsituācija*** | ***Kā objektīvi novērtēt skolēnu mācību sasniegumus, ja viss tiek veikts ar skolotāja atbalstu, bet patstāvīgi skolēns ar uzdevumiem galā netiek?*** |
| **Rekomendācijas** | Objektīvi novērtēt bērnam jau piemītošās spējas un prasmes. Sniegt informāciju bērnam par viņa prasmēm un fiksēt viņa izaugsmi, salīdzinot ar viņa paša rādītājiem.  Atbalstīt bērna iniciatīvu, gaidīt līdz bērns to pabeidz un apstiprināt to.  Samazināt pieaugušā darbības aktivitāti, veicināt bērna iniciatīvas atbalstīšanu, gaidot un apstiprinot vēlamo iniciatīvu. |
| ***Problēmsituācija*** | ***Kurā brīdī skolotājam strādāt ar skolēniem, kuri saprot un ievēro uzvedības un ētikas normas. Stundas lielu daļu paņem darbs ar skolēniem, kuri ignorē apkārtējos, uzvedībā ir visatļautība?*** |
| **Rekomendācijas** | Izvērtēt un izprast katra skolēna individuālo attīstību, noteikt viņam nepieciešamo atbalstu.  Vadoties no bērna iespējām, variēt veicamā uzdevuma grūtības pakāpi, pielietot pedagoģiskos paņēmienus atbilstoši bērna spējām.  Sniegt sistemātisku apstiprinājumu bērnu vēlamajai iniciatīvai, sistēmātiski nosaukt bērna darbības un emocionālās iniciatīvas, tādejādi veicinot bērnu pašregulācijas prasmju attīstību.  Iniciatīvas nosaukšana un apstiprināšana praktizējama sistemātiski visiem izglītojamiem klasē.  Pēc iespējas iniciēt kontaktmomentus. |
| ***Problēmsituācija*** | ***Kā veidot sadarbību ar vecākiem, kā delikāti informēt?*** |
| **Rekomendācijas** | Veidot cieņpilnas attiecības ar vecākiem, veicināt kontaktmomentus attiecībās. Pastāstīt par bērna prasmēm un iemaņām, informēt par iespējām, ko var piedāvāt izglītības iestāde. Noskaidrot vecāku viedokli, vienoties par savstarpēju sadarbību. Sistemātiski uzturēt kontaktu ar vecākiem, informējot par bērna izaugsmi. |
| ***Problēmsituācija*** | ***Paša pedagoga motivēšana, darbam ar izglītojamiem ar mācīšanās grūtībām, traucējumiem?*** |
| **Rekomendācijas** | Savu iekšējo resursu apzināšanās, labas prasmes atpazīt savas emocijas, jūtas, labas prasmes atpazīt savu ietekmi uz bērniem. Apzināties savas attieksmes emocionālā stāvokļa un uzvedības ietekmi uz bērna attīstību un mikroklimata veidošanu klasē. Individuālās atbildības uzņemšanās par attiecību ar bērniem kvalitāti. Apzinātības un iekšējā vērīguma attīstīšana. Supervīzijas nepieciešamība. Rūpēties par pedagoģisko psihohogiēnu. |
| ***Problēmsituācija*** | ***Kā novērst novēlotu izglītojamā spēju izvērtējumu?*** |
| **Rekomendācijas** | Mainīt uzmanības fokusu no iztrūkstošā uz esošo. Ņemt vērā konkrētā brīža bērna spēju izvērtējumu, atbalsta pasākumus plānot vadoties pēc bērna jau attīstītajām iemaņām, atbalstīt trūkstošo iemaņu attīstību |

|  |  |
| --- | --- |
| **A programmas tēma** | **Izglītojamā intelektuālās attīstības psiholoģiski pedagoģiskā izvērtēšana**  **periodā no 7 -12 gadiem** |
| ***Problēmsituācija*** | ***Kā pareizi sastādīt individuālo plānu un efektīvi pielietot praktiskajā darbā?*** |
| **Rekomendācijas** | Noteikt gan bērna stiprās un vājās puses, gan viņa sociālās prasmes.  Izvirzīt konkrētas mērķus bērna attīstībai un konkrētu prasmju attīstīšanai.  Pēc noteikta laika ( 3-6 mēneši) veikt plāna atkārtotu izvērtēšanu, elastīgi izvirzot jaunus mērķus.  Iesaistīt vecākus plāna realizēšanā. |
| ***Problēmsituācija*** | ***Metodes kā ikdienā testēt izglītojamo spējas?*** |
| **Rekomendācijas** | Veidot sadarbību ar atbalsta personālu ( izglītības psihologu, logopēdu, sociālo pedagogu, speciālo pedagogu). |
| ***Problēmsituācija*** | ***Kā palīdzēt arī vecākiem izprast sava bērna mācīšanās vajadzības?*** |
| **Rekomendācijas** | Sadarbībā ar vecākiem iegūt informāciju par bērna konkrētā brīža attīstību, stiprajām un vājajām pusēm. Dalīties ar bērna uzvedības, mācīšanās prasmju un iemaņu novērojumu rezultātiem, informēt par akadēmiskajiem sasniegumiem. Cieņpilnā veidā pārrunāt bērna attīstības iespējas, piedāvāt ieteikumus, pārrunāt vecāku atbalsta iespējas. Sistemātiski uzturēt kontaktu ar vecākiem, vienoties par konkrētiem tikšanās laikiem, piem. 1(vienu reizi) \*2(divās) nedēļās. Kopīgi pārskatīt bērna prasmju izaugsmi. Ja nepieciešams, rosināt meklēt speciālistu atbalstu (piem. Montesori nodarbības, psiholoģisko izpēti, logopēda konsultācijas, audiologopēda konsultācijas u.tml.) |
| ***Problēmsituācija*** | ***Kā bez skolotāja palīga mācību stundā darboties ar skolēniem, kuriem ir īpašās vajadzības?*** |
| **Rekomendācijas** | Vadoties pēc bērnam nepieciešamā atbalsta, gatavot viņa attīstībai atbilstošus uzdevumus. Stundā maksimāli veidot kontaktmomentu ar bērnu, balstoties uz bērna resursiem, sistemātiski sniegt skaidru, verbālu apstiprinājumu vēlamajai darbības iniciatīvai. Attīstīt bērna prasmes lūgt pēc palīdzības, izstrādāt signālu sistēmu palīdzības saņemšanai. Sistemātiski tuvoties bērnam stundas laikā, koriģēt bērna uzvedību, apstiprināt vēlamo uzvedību. Uzturēt labvēlīgu attieksmi, mierīgu balsi, saglabāt iekšējo mieru. |
| ***Problēmsituācija*** | ***Kā rīkoties, ja klasē skolēns neko nedara, kaut prot un traucē citiem mācīties?*** |
| **Rekomendācijas** | Novērot bērnu uzvedību noteiktā laika periodā ( 1-2 nedēļas) fiksēt bērna uzvedības novērojumus, izdalīt bērna iniciatīvas brīžus, intereses, stiprās puses. Balstoties uz bērna resursiem, gatavot atbilstošus uzdevumus. Uzdevumus sniegt konkrētus, īsus, saprotamus. Apstiprināt verbāli jebkuru vēlamu bērna darbības iniciatīvu, kas veicinātu viņa pašvērtējumu un aktivitāti. |
| ***Problēmsituācija*** | ***Kā pierunāt darbam. Ja nav vēlmes sarunāties, tikai smērē lietas, solus, sienas vairāku gadu garumā, kā sevi nenomocīt atstājot pēc stundām?*** |
| **Rekomendācijas** | Spītīgu, nerunīgu bērnu grūtības ir pazemināts pašvērtējums, vājas prasmes atpazīt savas emocijas, agresivitāte, kas saistīta ar iekšējo nedrošību, bailēm sevi prezentēt, līdz ar to, lai bērns sāktu sekot pieaugušajam, svarīgi pieslēgties bērnam, nosaukt viņa darbības un emocionālās iniciatīvas, apstiprināt viņu. Nosaukt savas darbības un emocionālās iniciatīvas. Vairot savstarpēju emocionālu apmaiņu. Veicināt bērna labu izjūtu par sevi. |

|  |  |
| --- | --- |
| **A programmas tēma** | **Pedagoģiskā procesa plānošana un vadīšana izglītojamajiem ar dzirdes traucējumiem (t.sk. kohleārajiem implantiem)”** |
| ***Problēmsituācija*** | ***Audzēknim ar dzirdes traucējumiem grūti apgūt mācību vielu, nav izpratnes par lasīto. Kā palīdzēt?*** |
| **Rekomendācijas** | 1. Vienkāršot mācību materiālu, pārveidojot “vieglajā valodā”. 2. Diferencēt mājas darbu apjomu. 3. Strādāt ar “atslēgvārdiem” pirms teksta izklāsta. 4. Vizualizēt mācāmo materiālu – attēli, zīmējumi, reālijas, praktiska darbošanās. 5. Iesaistīt vecākus un ģimeni.. 6. Rast iespēju nodrošināt individuālās nodarbības mācību vielas apguvei un nostiprināšanai. 7. Atgādnes |
| ***Problēmsituācija*** | ***Audzēknim grūti iekļauties kolektīvā, jo valoda neskaidra, grūti saprotama un pārējie klases biedri īsti nepieņem draugu lokā*** |
| **Rekomendācijas** | 1. Runāt ar klases biedriem par šī audzēkņa problēmām un viņu atbalsta nepieciešamību. 2. Runāt ar pārējo klases biedru vecākiem, lai mājās ar savu bērnu pārrunā šī audzēkņa problēmas un iespējamo palīdzību viņam. 3. Ieteikt visiem apgūt daktilo valodu, lai vieglāk būtu komunicēt. 4. Iesaistīt psihologu šajā procesā. 5. Iesaistīt logopēdu skaņu izrunas nostiprināšanai un automatizēšanai. 6. Rast “dzirdes draugu”, kas palīdz orientēties klases norisēs |
| ***Problēmsituācija*** | ***Pedagoga izdegšana*** |
| **Rekomendācijas** | 1. Nodrošināt pedagoga palīgu vai asistentu skolēnam. 2. Nodrošināt psihologa atbalstu pedagogam. 3. Organizēt pieredzes apmaiņu (kursus, pedagogu un speciālistu savstarpēju sadarbību un pieredzes braucienus, supervīzijas). 4. Prasīt slodzes samazināšanu valstiskā mērogā pedagogiem, kuru klasēs integrēti bērni ar speciālām vajadzībām |
| ***Problēmsituācija*** | ***Kā sastādīt individuālo plānu audzēknim ar dzirdes traucējumiem?*** |
| **Rekomendācijas** | 1. Noskaidrot skolēna stiprās, vājas puses. 2. Noskaidrot dzirdes stāvokli, valodas attīstības līmeni. 3. Noskaidrot problēmas. 4. Izvirzīt mērķus un uzdevumus. 5. Iesaistot atbalsta personālu un vecākus sastādīt individuālo plānu. 6. Realizēt izvirzītos uzdevumus, vajadzības gadījumā koriģē tos. 7. Izvērtēt attīstības dinamiku. |
| ***Problēmsituācija*** | ***Pedagogi nav pārliecināti, kā audzēknim palīdzēt, ja rodas kādas problēmas ar dzirdes aparātu vai KI (kohelāro implantu)*** |
| **Rekomendācijas** | 1. Pārbaudīt, vai dzirdes aparāta ieliktnis ir tīrs 2. Pārbaudīt, vai dzirdes aparāts strādā. 3. Pārbaudīt, vai nav izlādējušās baterijas. 4. Ja viss ir darbības kārtībā, , ieteikt vecākiem konsultēties pie LOR, lai izslēgtu medicīniskas indikācijas, kas var ietekmēt dzirdes stāvokli. 5. Ja viss iepriekšminētais ir izslēgts, ieteikt vecākiem griezties Dzirdes centrā pie dzirdes speciālistiem.. |

|  |  |
| --- | --- |
| **A programmas tēma** | **Tehniskie palīglīdzekļi un to sniegtās iespējas funkcionālo traucējumu mazināšanai pedagoģiskajā procesā”** |
| ***Problēmsituācija*** | ***Audzēknis vienādi nedzird gan ar aparātu, gan bez tā. Ko darīt?*** |
| **Rekomendācijas** | Ieteikt vecākiem konsultēties pie LOR un dzirdes speciālistiem |
| ***Problēmsituācija*** | ***Audzēknis ar KI nedzird. Kāds tam iemesls un ko darīt*** |
| **Rekomendācijas** | 1. Pārbaudīt, vai baterijas ir uzlādētas. 2. Ziņot vecākiem, lai konsultējas ar dzirdes speciālistiem. |
| ***Problēmsituācija*** | ***Audzēknim, lietojot FM sistēmu trokšņainā vidē, grūti klausīties un komunicēt.*** |
| **Rekomendācijas** | Ziņot vecākiem, ka kaut kas nav kārtībā ar trokšņu izslēgšanu dzirdes aparātā, lietojot FM sistēmu. |
| ***Problēmsituācija*** | ***Audzēknis atsakās lietot dzirdes aparātu, jo tas pīkst. Ko darīt?*** |
| **Rekomendācijas** | 1. Pārbaudīt, vai dzirdes aparāta ieliktnis ir ielikts kārtīgi ausī. Ja nav, tad palīdzēt ielikt. 2. Pārbaudīt vai ieliktņa trubiņa nav bojāta vai cieta. 3. Ja ieliktnis nav ilgi mainīts, tas var būt par mazu, jo auss bērnam aug . Traucēt var arī sērs ausī. 4. Gadījumos, kad ieliktnis ir bojāts vai auss izaugusi, jāziņo vecākiem, lai griežas pie dzirdes speciālistiem un LOR. |
| ***Problēmsituācija*** | ***Vai var nelietot dzirdes aparātu, ja vienai ausij ir KI (kohelārie implanti)?*** |
| **Rekomendācijas** | 1. Ja līdz KI operācijai dzirdes aparāti nav lietoti, tad arī pēc implantācijas to darīt nav nozīmes 2. Ja dzirdes aparāts ir lietots līdz operācijai, tad to obligāti turpina lietot. 3. Ja KI ir bojāts, audzēknis turpina klausīties ar otras auss dzirdes aparātu |

|  |  |
| --- | --- |
| **A programmas tēma** | **4 – 6 gadu vecuma bērnu intelektuālās attīstības psiholoģiski pedagoģiskais izvērtējums, starpinstitucionālās sadarbības veicināšana, individuālās izglītības programmas plānošana, bērnu attīstības korekcija pirmsskolas izglītības iestādē”** |
| ***Problēmsituācija*** | ***Kā sekmēt pašapkalpošanās iemaņu apgūšanu bērnam ar viegliem garīgās attīstības traucējumiem?*** |
| **Rekomendācijas** | **Pirms pašapkalpošanās prasmju pilnveidošanas nepieciešams izveidot vidi**, lai skolēnam apkārt būtu sadzīves priekšmeti un to kopijas – rotaļlietas. Izmantot spēles, kuras vērstas uz prasmju mācības netiešiem paņēmieniem. Visefektīgākais mācīšanas variants – caur rotaļu.  Mērķis – iegūt bērna neatkarību un patstāvību ikdienas dzīvē, tāpēc nedariet bērna vietā to, ko viņš pats spēj izdarīt! Atbalstiet un palīdziet!  Orientējieties uz bērna attīstības līmeni, nevis uz vecumu!  Apgūstot prasmes, jāvirzās no vieglākā, vienkāršākā uz sarežģītāko. Jāievēro racionāls darbību secīgums (nav prātīgi uzvilkt cimdus un tad vilkt mēteli un mēģināt to aizpogāt).  Attieksmju un iemaņu apgūšanā svarīgs noteikums ir sistemātiskums.  Neaizmirstiet par personisko piemēru – bērni vēro un atdarina redzēto.  Būtiski ir saskaņot prasības skolā un mājās. |
| ***Problēmsituācija*** | ***Grupā iekļauts bērns ar garīgās attīstības traucējumiem, kuram izteikta koncentrēšanās un atmiņas nenoturība. Kā strādāt?*** |
| **Rekomendācijas** | Jāievēro jau esošā pieredze, prasmes un izziņas procesu īpatnības.  Ieteicamas dažādas *metodes -* rotaļas, praktiskās nodarbības, paraugdemonstrējumi, lai, balstoties uz netīšo iegaumēšanu, pamazām attīstītu tīšās iegaumēšanas procesus.  Vajadzīga vairākkārtēja atkārtošana, daudzveidīgi, spilgti vingrinājumi, lai atmiņā saglabātu pašu vienkāršāko.  Mācību materiālam jābūt īsam, ar vienkāršiem, saprotamiem vārdiem, bez liekiem aprakstiem, dinamiskam.  Darbojieties praktiski *–* lasiet, skaitiet skaļi, vairākas reizes atkārtojiet, attēlojiet to, spēlējieties ar pirkstiņlellēm, līmējiet, zīmējiet, veidojiet varoņus, tēlus utt. Bērnam jāsaprot informācija, kura jāiegaumē! Koncentrēšanos atvieglo iedibinātas un nostiprinātas darbības, kuras veic nodarbību sākumā. Tās ar laiku var kļūt par viegli atkārtojamiem rituāliem.  Variants, kurš labi aktivizē uzmanību un apziņu, – bērns ar pirkstiem saberzē ausis; „sasveicinās ” ar pirkstiņiem, pēc kārtas savienojot īkšķi ar pārējiem pirkstiem; ar pirkstu gaisā zīmē bezgalības zīmi, sekojot ar acīm pirkstam, vēlāk to dara tikai ar acīm. |
| ***Problēmsituācija*** | ***Grupā jauns zēns (4 gadi). Viņš rada problēmas, izjaucot nodarbības , pievēršot sev uzmanību, agresīvi izturoties pret citiem bērniem.*** |
| **Rekomendācijas** | Tas ir vecums, kad agresīva uzvedība ir tipiska - bērni ir impulsīvi un egocentriski – sāk apzināties sevi, bet neprot kontrolēt savas vēlmes un emocijas, nespēj rēķināties ar citiem.  Bērniem, kuri agresīvi uzvedas, nav zināms cits reaģēšanas variants (īpaši situācijās, kad viņi ir sarūgtināti vai aizkaitināti). Svarīgākais – izprast bērnu un palīdzēt rīkoties adekvāti.  Ieteicama „Četru soļu” metode:   1. noteikums - absolūta neiecietība pret kautiņiem; 2. iemācīt alternatīvu uzvedību: jāmodelē un jādemonstrē vēlamā prasme; nodarbībās traucē troksnis – nesarunāties – pacelt roku, ja vēlas ko teikt; turēt rokas un kājas mierīgi – nodemonstrē; būt draudzīgam – demonstrē, kā tas izskatās - ievērot citos pozitīvo – teikt labus vārdus, nekritizēt, ja kāds ko dara ne tā. 3. akcentēt progresu - paradumu mainīšana, esošo iemaņu attīstīšana, jaunu apgūšana prasa laiku, tāpēc pievērsiet uzmanību dinamikai, nevis bērna neatbilstību vēlamajam ideālam. 4. Ja bērns kaujas – nepieņemamās uzvedība korekcijas pasākumi. Tiem jābūt uzreiz pēc incidenta, atbilstoši agresivitātes pakāpei un bērna vecumam.   Lai sekmīgi tiktu galā ar šī vecuma izaicinājumiem, var būt palīdzība: niknuma izpaušana pieņemamā veidā, citu izprašana – empātija, līdzjūtība un tās attīstīšana. |

|  |  |
| --- | --- |
| **A programmas tēma** | **Individualizēta pedagoģiskā procesa plānošana un vadīšana**  **izglītojamajiem ar kombinētiem attīstības traucējumiem”** |
| ***Problēmsituācija*** | ***Klasē ir skolēns ar hiperaktīvu uzvedību – vienmēr dīdās, grozās, nedzird skolotāja norādījumus, nepabeidz iesākto. Kā tādu bērnu organizēt darbam stundā?*** |
| **Rekomendācijas** | Iedibiniet un nostipriniet darbības, kuras ar laiku var kļūt par viegli atkārtojamiem rituāliem.  Centieties pasargāt bērnu no pārmērīgiem kairinātājiem, kas piesaista un novērš uzmanību.  Instrukciju sadaliet atsevišķu operāciju posmos, nākošo informāciju dodiet tikai tad, kad iepriekšējā darbība pabeigta.  Runājiet klusāk, jo bērna dzirde jau tā ir stipri pārslogota.  Slavējiet bērnu ar mēru, ticami un par konkrētiem darbiem.  Centieties pamanīt un atzinīgi novērtēt mazsvarīgus sīkumus – vismazākos uzlabojumus bērna uzvedībā. (Pieaugušie mēdz izrādīt apmierinātību tikai pēc tam, kad ir notikušas lielas pārmaiņas.)  Nesāciet rāties situācijas eskalācijas brīdī, kad bērna uzvedība ir „izgājusi no rāmjiem”, tas neko nedos. |
| ***Problēmsituācija*** | ***6.kl. skolēns labprāt krāso, zīmē, noraksta (kārtīgs, rūpīgs rokraksts). Nepatīk lasīt, lasa ļoti slikti. Vecāki iesaistās problēmas risinājumā.*** |
| **Rekomendācijas** | Māciet lasīt lēnām, pareizi un ar izpratni!  Lasiet interesantas, krāšņi ilustrētas grāmatas!  Māciet lasīt tā: vecāks lēnām lasa grāmatu, bērns ar acīm seko līdzi tekstam, tad to dara bērns. Ieteicams izmantot lasīšanu pārmaiņus.  Tālāk lasīt tā: vienu rindkopu lasa vecāks, nākošo bērns. Ja kļūdu daudz, lasīšanu var atkārtot vairākas reizes.  Lasīt tik ilgi, cik bērns spēj klausīties.  Ja lasīšana sagādā lielas grūtības, var izgatavot platu grāmatzīmi ar vidū izgrieztu lodziņu, lai būtu aizklāta augšējā un apakšējā rinda.  Var lasīt grāmatas ar lieliem un krāsainiem burtiem.  Lasīt komiksiem līdzīgus tekstus, kur saturu paskaidro zīmējums. |
| ***Problēmsituācija*** | ***Klasē ir bērns ar autiskā spektra attīstības traucējumiem. Kas ir būtisks darbā ar šādu skolēnu?*** |
| **Rekomendācijas** | Cilvēks ar autismu labi jūtas tad, ja laika plānojums, notikumu secība un lietu kārtība ir pēc iespējas nemainīga. Būtiska ir individuāli orientēta vizuālā palīdzība.  Telpas strukturēšanā vizuālā palīdzība sniedz atbildes uz jautājumiem: Kur es esmu? Kur kas atrodas? Kur kas notiek?  Laika strukturēšana nodrošina iespējas kontrolēt laika plānošanu – kad kaut kas beidzas un kad kaut kas sākas. Vizualizēšanai izmanto konkrētus objektus, fotogrāfijas, piktogrammas.  Uzdevumu strukturēšanā vizuālā palīdzība sniedz atbildes uz jautājumiem: Kas man jādara? Cik uzdevumu ir jārisina? Kādā secībā man tas ir jādara? Kuri materiāli man ir jāizmanto? Kā man ir jārīkojas ar šiem materiāliem? Kad esmu pabeidzis darbu? Kas būs pēc tam? |